Zajac, Pavol, poslanec NR SR (2014-03-18):
Vážená pani predsedajúca, vážený pán minister, pán spravodajca, dámy a páni, najprv som si myslel, že k tomuto návrhu zákona, ktorý sa dotýka námornej plavby, jachtičiek, že to príde predniesť tu pán minister hospodárstva pán Malatinský, on je známy svojím, svojím koníčkom v týchto jachtách, potom som si ale uvedomil, že to je správne, že to predniesol pán minister Počiatek, veď aj on je známy tým, že bol v Monaku počas Formuly 1 na jachte J&T tesne predtým, kým sa určil výmenný kurz Slovenskej koruny k euru, takže jeho vzťah k jachtám a ľuďom, ktorí vlastnia jachty, k oligarchom je blízky a je to v poriadku, že ho, tento zákon doniesol on. Dámy a páni, tak ako to tu pán minister predniesol, je to transpozícia smernice Európskej únie so všetkými pozitívnymi, ale aj negatívnymi prvkami, ktoré prináša pozitívum, je to, že prináša sa väčší poriadok, definujú sa jednotlivé pojmy, definuje sa, kto akú odbornú spôsobilosť musí mať, kto aký denník musí viesť, v akých jazykoch to musí viesť. Negatívum je to, že prinesie to tým, ktorých sa to bude dotýkať, viacej byrokracie ako doteraz. Ale keďže, ako aj v dôvodovej správe sa píše, že dotýka sa to len veľmi úzkej skupiny občanov Slovenska, tento zákon, tak nemám obavu, že by odrazu všetci malí a strední podnikatelia, živnostníci, tí, ktorí nie sú vyplácaní na našich diaľniciach hlavnými dodávateľmi, aby mali problémy s jachtami. Tí teda rozhodne nemajú problémy s jachtami, lebo žiadne jachty nevlastnia. Nevedia, za čo majú zaplatiť nakúpený materiál, nevedia, za čo majú vyplatiť, z čoho majú vyplatiť mzdy a odvody do Sociálnej – a zdravotnej – poisťovne. Takže naozaj dotýka sa to úzkej skupiny ľudí, biznismenov, oligarchov, J&T, pána Flašíka a ďalších, ktorí vlastnia tieto jachtičky, a tých sa dotýka tento zákon. Aj v dôvodovej správe sa píše prínos pre štátny rozpočet, tuším, že na úrovni tisíc eur, zanedbateľný z pohľadu štátneho rozpočtu. A všetky nariadenia, ako čo sa má udiať v súvislosti s odbornou spôsobilosťou a ďalšími predpismi, by boli v poriadku a vyzerá, že to je naozaj transpozícia Európskej únie. Ale narazil som na jeden veľmi závažný bod a o tom vás chcem informovať kolegov poslancov, občanov Slovenska, médiá, aby som upozornil na tento bod, ktorý je z môjho pohľadu neprijateľný. A to je bod 12, ktorý sa dotýka § 9, ods. 1, na konci sa pripája táto veta, citujem: „Na sprístupňovanie údajov z námorného registra sa nevzťahuje osobitný predpis. Odkaz 1be).“ Zvláštne, ale idete ďalej, keď to normálne čítate, prečítate si v dôvodovej správe k tomu bodu: „Vzhľadom na charakter registra sa vylučuje pôsobnosť zákona 211/2000 Z. z.“ A to už ma teda vyrušilo! Dámy a páni, všetci dobre viete, že to je dobre známa 211, zákon o slobodnom prístupe k informáciám. Z akého dôvodu tieto informácie z toho registra nemajú byť prístupné verejnosti, občanom Slovenska, novinárom, koho tu ideme utajovať? A prečo? Prečo nemajú mať možnosť občania Slovenska dozvedieť sa z tohto registra, kto vlastní ktorú jachtičku. To páni z J&T a ďalší biznismeni si to neprajú? Alebo chcete mi povedať, že si to nepraje Európska únia? Ja nemám tak dopodrobna naštudovanú smernicu Európskej únie, ale som stopercentne presvedčený, že toto nie je v intenciách toho, aké smernice pripravuje Európska únia. Určite Európska únia sa nebojí transparentnosti. A nevidím dôvod na to, aby občania aj prostredníctvom médií sa nemali dozvedieť tieto informácie z tohto registra. A pripomína mi to aj snahu kolegu Alojza Hlinu, ktorý svojho času sa snažil alebo ešte snaží, on ma potom možno opraví, aby takisto register hausbótov na Slovensku, tých menších lodí, obytných lodí bol prístupný občanom. Ale tu sa jedná o oveľa väčšie námorné jachtičky, a preto, pán minister, tento jeden bod, bod 12, robí z toho zákona paškvil. Výsmech Európskej únie, ale aj občanom Slovenska. A preto za klub KDH, ako my na východe hovoríme, že „sorry“, ale toto nemôžeme podporiť. Odporúčame ministrovi, ale aj vám, pán minister, aby ste sa viacej venovali veciam, ktoré bezprostredne súvisia s každodenným životom občanov Slovenska. Kde je diaľnica D1 v Košiciach? Mala byť podľa vášho premiéra v roku 2010! V posledných mesiacoch ani vôbec nepočujem, ani len možnosť, kedy, v ktorom roku by to mohlo byť dokončené. Láskavo venujte sa týmto problémom, ktoré trápia občanov, ktoré spôsobujú, že v týchto regiónoch je vysoká nezamestnanosť a nezakrývajte, nezakrývajte sa transpozíciou európskej smernice v tom, že si tam napytlíkujete jeden bod, ktorý nedáva možnosť občanom Slovenska, aby sa dozvedeli z tohto registra informácie. Ďakujem za pozornosť.